b'\n_START_ARTICLE_\nWiksten b\xc3\xa5tbyggeri\n_START_PARAGRAPH_\nWiksten b\xc3\xa5tbyggeri er en norsk treb\xc3\xa5tprodusent ved Larvik, i Vestfold. Wiksten-b\xc3\xa5tene ble bygd i et antall p\xc3\xa5 mer enn 350.\n_START_SECTION_\nHistorie\n_START_PARAGRAPH_\nB\xc3\xa5tbyggeriet ble startet av Gustav Wiksten som under f\xc3\xb8rste verdenskrig kom fra Estland som matros p\xc3\xa5 et norsk skip. Han hadde erfaring som b\xc3\xa5tbygger og fikk jobb ved Stavern B\xc3\xa5tbyggeri, og ble etterhvert tatt opp som partner med b\xc3\xa5tbygger Harald Johansen. I 1937 etablerte han Wiksten B\xc3\xa5tbyggeri i Larvik. S\xc3\xb8nnen Hroar kom inn i firmaet i 1942 og jobbet her i 50 \xc3\xa5r._NEWLINE_Fiskere hadde lenge satt \xc2\xabstandarden\xc2\xbb for hvordan b\xc3\xa5tene skulle v\xc3\xa6re, helt til Wiksten introduserte krysserhekken p\xc3\xa5 de sm\xc3\xa5 fiskesnekkene p\xc3\xa5 20-25 fot. Dette resulterte i bedre b\xc3\xa6ring, s\xc3\xa6rlig med sj\xc3\xb8en aktenfra var dette viktig. B\xc3\xa5tbyggeren s\xc3\xa5 krysserhekken f\xc3\xb8rste gang p\xc3\xa5 ei fiskerimesse i G\xc3\xb6teborg rundt 1950 og i 1952 ble den f\xc3\xb8rste snekka med denne hekken sj\xc3\xb8satt. Fiskere i de v\xc3\xa6rharde farvannene rundt Oslofjorden og Skagerak l\xc3\xa6rte raskt \xc3\xa5 sette pris p\xc3\xa5 nyvinningen._NEWLINE_Etter hvert ble b\xc3\xa5tene ogs\xc3\xa5 benyttet som fritidsb\xc3\xa5ter, slik at produksjonen ble effektiv og kundetilpasset. Da plastb\xc3\xa5tene gjorde sitt inntog var Wiksten et av de f\xc3\xa5 treb\xc3\xa5tbyggeriene som hadde marked nok til \xc3\xa5 fortsette._NEWLINE_Foruten far og s\xc3\xb8nn hadde firmaet p\xc3\xa5 det meste seks mann i arbeid. Fra 1955 holdt verkstedet til i lokalene p\xc3\xa5 Karistranda i Larvik. (bygningen st\xc3\xa5r fremdeles og disponeres i dag av Bakers) I 1987 flyttet virksomheten til Stavern hvor Ivar Hesselberg videref\xc3\xb8rte tradisjonene fra 1994. Etter en litt omflakkende tilv\xc3\xa6relse, endte Wiksten b\xc3\xa5tbyggeri og Hesselberg opp i Sandefjord, og b\xc3\xa5tbyggeriet ble sl\xc3\xa5tt konkurs i september 2013.'